ระเบียบกรมสวัสดิการและคุ้มครองแรงงาน

ว่าด้วยการนําส่งเงินเพื่อเก็บรักษาในกองทุนสงเคราะห์ลูกจ้าง

และการจ่ายคืน พ.ศ. 2542

--------------------------------------------

 

                        โดยที่มาตรา 124 วรรคห้า แห่งพระราชบัญญัติคุ้มครองแรงงาน พ.ศ. 2541 บัญญัติให้พนักงานตรวจแรงงานนําส่งที่ลูกจ้างหรือทายาทโดยธรรมของลูกจ้างซึ่งถึงแก่ความตายไม่มารับตามคําสั่งพนักงานตรวจแรงงาน เพื่อเก็บรักษาในกองทุนสงเคราะห์ลูกจ้าง และคณะกรรมการกองทุนสงเคราะห์ลูกจ้างได้มีมติในที่การประชุม ครั้งที่ 4/2542 เมื่อวันที่ 29 กันยายน 2542 ให้อธิบดีกรมสวัสดิการและคุ้มครองแรงงานกําหนดระเบียบว่าด้วยการนําส่งเงินเพื่อเก็บรักษาในกองทุนสงเคราะห์ลูกจ้าง และการจ่ายคืน

                       เพื่อให้การนําส่งเงินเพื่อเก็บรักษาในกองทุนสงเคราะห์ลูกจ้างของพนักงานตรวจแรงงานและการจ่ายคืนให้กับลูกจ้างหรือทายาทโดยธรรมของลูกจ้างซึ่งถึงแก่ความตายเป็นไปด้วยความเรียบร้อยอธิบดีกรมสวัสดิการและคุ้มครองแรงงานจึงวางระเบียบไว้ ดังต่อไปนี้


ข้อ ๑ ระเบียบนี้เรียกว่า " ระเบียบกรมสวัสดิการและคุ้มครองแรงงาน ว่าด้วยการนําส่งเงินเพื่อเก็บรักษาในกองทุนสงเคราะห์ลูกจ้าง และการจ่ายคืน พ.ศ. 2542"


ข้อ ๒ ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป


ข้อ ๓ วิธีปฏิบัติอื่นใดนอกจากที่กําหนดไว้แล้วในระเบียบนี้ ให้ปฏิบัติตามระเบียบคณะกรรมการกองทุนสงเคราะห์ลูกจ้างว่าด้วยการรับเงิน การจ่ายเงิน และการเก็บรักษาเงินกองทุนสงเคราะห์ลูกจ้าง พ.ศ. 2542


ข้อ ๔ ให้อธิบดีกรมสวัสดิการและคุ้มครองแรงงานรักษาการตามระเบียบนี้


หมวด ๑ การนําส่งเงินเพื่อเก็บรักษาในกองทุนสงเคราะห์ลูกจ้าง

---------------


ข้อ ๕ ในกรณ๊ที่ลูกจ้างหรือทายาทโดยธรรมของลูกจ้างซึ่งถึงแก่ความตายไม่มารับเงินตามคําสั่งพนักงานตรวจแรงงานภายในสิบห้าวันนับแต่วันที่พนักงานตรวจแรงงานมีหนังสือแจ้งให้มานับเงินดังกล่าวให้พนักงานตรวจแรงงานนําส่งเงินนั้นเก็บรักษาในกองทุนสงเคราะห์ลูกจ้างโดยนําฝากเข้าบัญชี"เงินเพื่อจ่ายให้ลูกจ้างพื้นที่...." หรือบัญชี "เงินเพื่อจ่ายให้ลุกจ้างจังหวัด...." แล้วแต่กรณี ภายในวันทําการถัดไปนับแต่วันที่ครบกําหนดดังกล่าว


หมวด ๒ การเก็บรักษาเงิน

---------------


ข้อ ๖ ให้สํานักงานสวัสดิการและคุ้มครองแรงงานพื้นที่เปิดบัญชีเงินฝากกระแสรายวันไว้กับธนาคาร 1 บัญชี โดยใช้ชื่อบัญชีว่า "เงินเพื่อจ่ายให้ลูกจ้างพื้นที่...." เพื่อรับและจ่ายคืนให้แก่ลูกจ้างหรือทายาทโดยธรรมของลูกจ้างซึ่งถึงแก่ความตาย


ข้อ ๗ ให้สํานักงานสวัสดิการและคุ้มครองแรงงานจังหวัดเปิดบัญชีเงินฝากกระแสรายวันไว้กับธนาคาร 1 บัญชี โดยใช้ชื่อบัญชีว่า "เงินเพื่อจ่ายให้ลูกจ้างจังหวัด...." เพื่อรับและจ่ายคืนให้แก่ลูกจ้างหรือทายาทโดยธรรมของลูกจ้างซึ่งถึงแก่ความตาย


ข้อ ๘ การสั่งจ่ายเงินจากบัญชี "เงินเพื่อจ่ายให้ลูกจ้างพื้นที่...." หรือบัญชี "เงินเพื่อจ่ายให้ลูกจ้างจังหวัด...." ให้มีผู้ลงลายมือในเช็คร่วมกันสองคน ซึ่งต้องเป็นข้าราชการพลเรือนไม่ต่ํากว่าระดับ 5 ในสํานักงานสวัสดิการและคุ้มครองแรงงานพื้นที่หรือสํานักงานสวัสดิการและคุ้มครองแรงงานจังหวัดแล้วแต่กรณี


หมวด ๓ การจ่ายเงิน

---------------


ข้อ ๙ ให้ลูกจ้างหรือทยาทโดยธรรมของลูกจ้างซึ่งถึงแก่ความตายที่ประสงค์จะรับเงินที่เก็บรักษาในกองทุนสงเคราะห์ลูกจ้างตามข้อ 5 ยื่นคําขอตามแบบท้ายระเบียบนี้ต่อพนักงานตรวจแรงงานแห่งท้องที่ที่มีคําสั่ง พร้อมแสดงหลักฐานและมอบสําเนาเอกสารดังต่อไปนี้

                        (1)  บัตรประจําตัวประชาชน หรือหลักฐานอื่นที่ทางราชการออกให้ซึ่งแสดงได้ว่าระบุถึงตัวผู้นั้น

                        (2) ใบมรณบัตรของลูกจ้าง และสําเนาทะเบียนบ้านหรือหลักฐานแสดงความเป็นทายาทโดยธรรมของลูกจ้างซึ่งถึงแก่ความตาย


ข้อ ๑๐ การจ่ายเงินที่เก็บรักษาในกองทุนสงเคราะห์ลูกจ้าง ให้ปฏิบัติตามขั้นตอนและระยะเวลาดังนี้

                        (1) ให้พนักงานตรวจแรงงานตรวจสอบความถูกต้องของคําขอและหลักฐานประกอบคําขอว่าผู้ขอรับเงินเป็นลูกจ้างหรือทยาทโดยธรรมของลุกจ้างซึ่งถึงแก่ความตายตามคําสั่งของพนักงานตรวจแรงงานแล้วเสนอต่อผู้อํานวยการสํานักงานสวัสดิการและคุ้มครองแรงงานพื้นที่หรือสวัสดิการและคุ้มครองแรงงานจังหวัด แล้วแต่กรณี เพื่อพิจารณาอนุมัติการจ่ายเงิน

                        (2) ให้ผู้มีอํานาจอนุมัติการจ่ายเงินพิจารณาการอนุมัติ ในกรณีคําขอได้รับการอนุมัติให้จ่ายเงินให้ผู้มีสิทธิรับเงินทันที ในกรณีคําขอไม่ได้รับการอนุมัติให้แจ้งเป็นหนังสือระบุเหตุผลประกอบให้ผู้ยื่นคําขอทราบ

                        การปฏิบัติตาม (1) และ (2) ให้ดําเนินการแล้วเสร็จภายในเจ็ดวันทําการนับแต่วันที่ได้รับคําขอ ในกรณีมีเหตุอันควรที่ไม่อาจดําเนินการแล้วเสร็จภายในกําหนดนี้ได้ ให้ขยายเวลาดําเนินการได้เท่าที่จําเป็น


ข้อ ๑๑ ให้พนักงานตรวจแรงงานนําส่งเงินที่ได้รับไว้เพื่อจ่ายให้แก่ลูกจ้างตามคําสั่งพนักงานตรวจแรงงานก่อนระเบียบนี้ใช้บังคับ ฝากเข้าบัญชี "เงินเพื่อจ่ายให้ลูกจ้างพื้นที่...." หรือบัญชี "เงินเพื่อจ่ายให้ลูกจ้างจังหวัด...." แล้วแต่กรณี ภายในสามสิบวันนับแต่วันที่ระเบียบนี้ใช้บังคับ


ข้อ ๑๒ ให้ใช้ใบรับเงินท้ายแบบคําขอตามข้อ 9 ซึ่งผู้รับเงินลงชื่อรับเงินแล้วเป็นหลักฐานการจ่ายและให้เก็บไว้เพื่อประโยชน์ในการตรวจสอบ


ข้อ ๑๓ ให้สํานักงานสวัสดิการและคุ้มครองแรงงานพื้นที่และสํานักงานสวัสดิการและคุ้มครองแรงงานจังหวัดจัดทํารายงานการรับจ่ายเงินประจําเดือนส่งให้สํานักงานกองทุนสงเคราะห์ลูกจ้าง


ผู้มีอํานาจลงนาม -                                                                                       ประกาศ ณ วันที่ 14 ธันวาคม พ.ศ. 2542

 

                                                                                                   ศักดิ์ชัย ศักดิ์กุลวงศ์

                                                                                      อธิบดีกรมสวัสดิการและคุ้มครองแรงงาน